b'\n_START_ARTICLE_\nCanal navegable\n_START_PARAGRAPH_\nUn canal navegable \xc3\xa9s una via d\'aigua creada de forma artificial per tal de facilitar el transport de persones i mercaderies normalment entre masses d\'aigua ja existents, com llacs, rius o oceans i mitjan\xc3\xa7ant diferents tipus d\'embarcacions._NEWLINE_Es pot tractar d\'una estructura completament artificial, o d\'un riu canalitzat al llarg de part o la totalitat del seu curs. En aquest \xc3\xbaltim cas, fent \xc3\xbas de la t\xc3\xa8cnica, es modifiquen les caracter\xc3\xadstiques geom\xc3\xa8triques i hidr\xc3\xa0uliques del curs d\'aigua, mitjan\xc3\xa7ant neteges, excavacions, rectificacions o engrandiments. La canalitzaci\xc3\xb3 dels grans rius (Rin, Roine) ha estat acompanyada pel rebliment de meandres. Generalment s\'ha tractat de tra\xc3\xa7ar un curs rectilini dels canals, per tal de facilitar la navegaci\xc3\xb3, a expenses de la natura i la riquesa ecol\xc3\xb2gica i funcional de les zones humides preexistents._NEWLINE_Els canals interiors van precedir el desenvolupament del ferrocarril durant la revoluci\xc3\xb3 industrial i alguns d\'ells van ser posteriorment assecats i utilitzats com a passos lliures per construir vies f\xc3\xa8rries._NEWLINE_L\'estudi de la utilitzaci\xc3\xb3 dels canals s\'ha desenvolupat al llarg dels segles i molts genis hi han dedicat molta energia per al seu millorament, Leonardo da Vinci no ha estat l\'excepci\xc3\xb3. Entre altres coses ha aportat diverses idees per al desenvolupament dels canals que circumden Mil\xc3\xa0, (els anomenats "Navigli") completament artificials, aquests connecten la ciutat amb els rius Ticino, i Adda. A trav\xc3\xa9s d\'aquests \xc3\xbaltims, indirectament es podia arribar per vies fluvials fins al llac Maggiore cap al nord, utilitzant el riu Po, fins a la mar Adri\xc3\xa0tica a l\'est. Utilitzant aquestes vies fluvials, relativament petites i poc profundes, el transport de mercaderies es feia pel mig de barcasses de fons quasi pla, per aquest mitj\xc3\xa0 es va transportar els materials de construcci\xc3\xb3 que es van utilitzar per a la construcci\xc3\xb3 de la ciutat._NEWLINE_Entre els exemples de grans canals que han canviat sobre manera l\'economia continents sensers, estan certament el Canal de Suez i el Canal de Panam\xc3\xa0. Amb l\'obertura d\'aquestes grans obres d\'enginyeria, els temps de transport intercontinentals es van reduir dr\xc3\xa0sticament i van marcar un creixement exponencial del comer\xc3\xa7 d\'occident amb l\'Extrem Orient._NEWLINE_Un altre tipus de canal molt caracter\xc3\xadstic \xc3\xa9s el que permet la navegaci\xc3\xb3 a l\'interior de les ciutats. Un exemple de canals navegables interns a la ciutat poden ser els canals de Taranto, on els canals permeten l\'acc\xc3\xa9s dels vaixells de guerra fins a l\'Arsenal Militar Mar\xc3\xadtim, a la ciutat. Per\xc3\xb2 el millor exemple \xc3\xa9s naturalment el de Ven\xc3\xa8cia: encara que d\'altres ciutats (per exemple Amsterdam) posseeixen diversos quil\xc3\xb2metres de vies navegables en el seu interior, Ven\xc3\xa8cia \xc3\xa9s l\'\xc3\xbanic exemple en el m\xc3\xb3n d\'una ciutat en la qual l\'\xc3\xbanica manera de moure\'s, a m\xc3\xa9s a m\xc3\xa9s del per als vianants, \xc3\xa9s a trav\xc3\xa9s de la seva intricada xarxa de canals.\n_START_SECTION_\nDescriptiva\n_START_PARAGRAPH_\nLa forma m\xc3\xa9s senzilla de canalitzaci\xc3\xb3, \xc3\xa9s modificar les ribes dels rius, de manera que es crea una ribera artificial. L\'home, degut a la manca d\'aquesta facilitat per al transport, adapta artificialment les ribes per a prop\xc3\xb2sits espec\xc3\xadfics de gesti\xc3\xb3 d\'aigua i navegaci\xc3\xb3. Amb aquestes t\xc3\xa8cniques tamb\xc3\xa9 se solucionen problemes cada vegada m\xc3\xa9s complicats, com per exemple les xarxes de canals per a la navegaci\xc3\xb3. Els grans treballs de construcci\xc3\xb3 (excavacions, estroncament, obra, etc.) s\xc3\xb3n necess\xc3\xa0ries per construir els diferents canals. El canal pr\xc3\xb2piament dit, compr\xc3\xa8n instal\xc2\xb7lacions auxiliars, com les rescloses, ponts-canals, aq\xc3\xbceductes, t\xc3\xbanels, vies de drenatge, etc._NEWLINE_Les rescloses mantenen un ancoratge m\xc3\xadnim i permeten a les barques circular contra corrent sense massa esfor\xc3\xa7. En contrapartida, l\'empenyiment hidr\xc3\xa0ulic d\'una secci\xc3\xb3 (referit a secci\xc3\xb3 entre dos rescloses) \xc3\xa9s pr\xc3\xa0cticament nul\xc2\xb7la. Per aix\xc3\xb2, \xc3\xa9s necessari al manteniment peri\xc3\xb2dic de rescloses, executant operacions de drenatge peri\xc3\xb2diques per tal d\'evitar problemes de dip\xc3\xb2sits.\n_START_SECTION_\nHist\xc3\xb2ria\n_START_PARAGRAPH_\nEn aquest apartat, es fa un rep\xc3\xa0s a les grans obres i els aven\xc3\xa7os tecnol\xc3\xb2gics duts a terme per les diferents civilitzacions que han treballat amb canals, i que s\'han caracteritzat per adaptar els treballs a les necessitats log\xc3\xadstiques de cada \xc3\xa8poca._NEWLINE_Els exemples clars d\'aquestos problemes log\xc3\xadstics s\xc3\xb3n les grans obres, que a pesar del seu cost d\'inversi\xc3\xb3 inicial, es planifiquen per aconseguir millorar la utilitat del sistema de transport o d\'estalviar temps i recursos. El m\xc3\xa9s evident d\'aquestos projectes \xc3\xa9s potser el Canal de Suez, que acurta el cam\xc3\xad de la navegaci\xc3\xb3 fins a Orient, evitant circumval\xc2\xb7lar el Cap de Bona Esperan\xc3\xa7a._NEWLINE_D\'altra banda, a la part t\xc3\xa8cnica d\'aquest desenvolupament s\'ha caracteritzat per les petites millores incrementals. Al llarg del temps, amb l\'adaptaci\xc3\xb3 dels cursos d\'aigua a rius i canals, ha sigut de gran import\xc3\xa0ncia l\'habilitaci\xc3\xb3 d\'ajudes a la tracci\xc3\xb3 i a l\'atracament, construint aix\xc3\xad embarcadors, molls o vies de tracci\xc3\xb3. A m\xc3\xa9s, s\'han projectat rescloses, ascensors/descensors d\'embarcacions, ponts o t\xc3\xbanels habilitats espec\xc3\xadficament per a la circulaci\xc3\xb3 fluvial. Altres ajudes a la navegaci\xc3\xb3 que s\'han instal\xc2\xb7lat s\xc3\xb3n les comportes, els punts de virada o els ports fluvials.\n_START_SECTION_\nAntiguitat\n_START_PARAGRAPH_\nDes de l\'Antiguitat i durant l\'edat mitjana s\'han seguit certes pr\xc3\xa0ctiques d\'arranjament de vies naturals d\'aigua. Aquestes pr\xc3\xa0ctiques d\'arranjament i manteniment han cobert les necessitats dels usuaris i interessats en aquestes progressives millores i adaptacions d\'un curs d\'aigua. S\xc3\xb3n destacables la funci\xc3\xb3 de seguretat proporcionada per dics i embassaments, que prevenen les inundacions dels territoris propers a la riba en cas de crescudes._NEWLINE_Els canals m\xc3\xa9s antics coneguts eren els d\'irrigaci\xc3\xb3, es constru\xc3\xafen a Mesopot\xc3\xa0mia cap al 4000 aC, al lloc on se situen Iraq i S\xc3\xadria en l\'actualitat. La civilitzaci\xc3\xb3 de la vall de l\'Indus tamb\xc3\xa9 disposava d\'un sistema avan\xc3\xa7at d\'irrigaci\xc3\xb3 i d\'embassament d\'aigua, incloent-hi els embassaments constru\xc3\xafts a Girnar al 3000 aC._NEWLINE_A l\'antiga Xina, els llargs canals per al transport fluvial s\'establiren al per\xc3\xadode dels Regnes Combatents (481-221 aC). El canal m\xc3\xa9s llarg d\'aquest per\xc3\xadode fou el Hong Gou (Canal de l\'Oca Salvatge), que segons l\'historiador de l\'antiguitat Sima Qian, connectava els vells estats de Song, Zhang, Chen, Cai, Cao i Wei. D\'aquesta \xc3\xa8poca es conserva encara el canal que \xc3\xa9s encara el m\xc3\xa9s llarg del m\xc3\xb3n, el Gran Canal de la Xina, amb 1794 kil\xc3\xb2metres de recorregut. El Gran Canal, fou constru\xc3\xaft per tal de transportar l\'Emperador Sui Yangdi des de Pequ\xc3\xadn fins a Hangzhou. El projecte comen\xc3\xa7\xc3\xa0 al 605 i es complet\xc3\xa0 al 609, encara que gran part del treball fou l\'adaptaci\xc3\xb3 de canals existents. La secci\xc3\xb3 m\xc3\xa9s vella d\'aquest canal es va construir al 486 aC com a m\xc3\xadnim. Fins i tot les seccions urbanes m\xc3\xa9s petites tenen, normalment seccions de m\xc3\xa9s de 30\xc2\xa0metres d\'ample.\n_START_SECTION_\nLa Revoluci\xc3\xb3 Industrial\n_START_PARAGRAPH_\nAmb la invenci\xc3\xb3 de la motoritzaci\xc3\xb3 i la seua implementaci\xc3\xb3 per a embarcacions fluvials, s\'accentuaren les necessitats de manteniment de les ribes, degut a la velocitat de les embarcacions de motor. Aquesta necessitat se soluciona mitjan\xc3\xa7ant canals amb ribes de formig\xc3\xb3 o planxes met\xc3\xa0l\xc2\xb7liques._NEWLINE_En aquest punt, els canals ja s\'havien demostrat prou importants per al desenvolupament industrial. \xc3\x89s per aix\xc3\xb2 que els canals navegables cobraren encara major import\xc3\xa0ncia per al transcurs de la Revoluci\xc3\xb3 Industrial degut a la necessitat d\'abaratir els costs de transport de mat\xc3\xa8ries primeres i de productes manufacturats._NEWLINE_A Europa, particularment a la Gran Bretanya i a Irlanda i despr\xc3\xa9s als Estats Units i les col\xc3\xb2nies Canadenques, els canals interiors van precedir el desenvolupament del ferrocarril, durant la primera fase de la revoluci\xc3\xb3 industrial. Amb l\'obertura del Canal Sankey el 1757, seguit del Bridgewater el 1761, s\'aconsegu\xc3\xad disminuir el preu del carb\xc3\xb3 a Liverpool i a Manchester, disparant aix\xc3\xad la utilitat i popularitat d\'aquest mitj\xc3\xa0 de transport a la Gran Bretanya, de manera que entre 1760 i 1820 es constru\xc3\xafren vora cent canals._NEWLINE_El Canal Blackstone a Massachusetts i Rhode Island va complir un rol similar a les etapes primerenques de la revoluci\xc3\xb3 industrial en el per\xc3\xadode 1828-1848. La vall Blackstone era considerada com el lloc de naixement de la Revoluci\xc3\xb3 Industrial Americana, lloc al qual Samuel Slater va construir el seu primer mol\xc3\xad._NEWLINE_A m\xc3\xa9s de complir amb les funcions de transport, parts dels Estats Units, particularment al nord-est, disposaven de rius prou r\xc3\xa0pids per a aprofitar-ne l\'energia de l\'aigua, de manera que l\'energia hidr\xc3\xa0ulica es convert\xc3\xad en el primer mitj\xc3\xa0 per a donar pot\xc3\xa8ncia a les plantes de producci\xc3\xb3 (normalment teleries) fins a la Guerra Civil Americana. Per exemple, Lowell (Massachusetts), era considerat com a bressol de la Revoluci\xc3\xb3 Industrial Americana, disposant de 9.7 quil\xc3\xb2metres de canals, constru\xc3\xafts entre 1790 i 1850, que proporcionaren pot\xc3\xa8ncia hidr\xc3\xa0ulica i un bon mitj\xc3\xa0 de transport per a la ciutat. La pot\xc3\xa8ncia aprofitada del sistema s\'estima que es trobava per damunt de 7 MW.\n_START_SECTION_\nSegle XIX\n_START_PARAGRAPH_\nEl transport fluvial s\'enfront\xc3\xa0 des de la segona part de la Revoluci\xc3\xb3 Industrial a la compet\xc3\xa8ncia que suposava el desenvolupament de la xarxa ferrovi\xc3\xa0ria de 1830 endavant i tamb\xc3\xa9 degut al desenvolupament del transport per carretera a partir del segle XX. Aquestes circumst\xc3\xa0ncies van deixar obsolets els petits canals de navegaci\xc3\xb3 per a l\'establiment de rutes comercials, cosa que f\xc3\xa9u decaure molts dels petits canals. La tend\xc3\xa8ncia a la construcci\xc3\xb3 de canals vingu\xc3\xa9 marcada per la necessitat de disposar de canals de majors dimensions, aconseguint-se en m\xc3\xa9s o menys mesura amb l\'ajuda de les t\xc3\xa8cniques de construcci\xc3\xb3 existents.\n_START_SECTION_\nAnglaterra\n_START_PARAGRAPH_\nEls canals m\xc3\xa9s representatius de les necessitats de majors embarcacions foren el Manchester Ship Canal i el Canal d\'Aire i Calder.\n_START_SECTION_\nNord-am\xc3\xa8rica\n_START_PARAGRAPH_\nDurant el segle XIX als Estats Units, la dist\xc3\xa0ncia constru\xc3\xafda en canals cresqu\xc3\xa9 de 161\xc2\xa0km a vora 6500\xc2\xa0km, amb una complexa xarxa que va fer navegables els Grans Llacs, en coordinaci\xc3\xb3 amb Canad\xc3\xa0, tot i que alguns dels canals foren drenats per tal d\'aprofitar-los com a base per a una l\xc3\xadnia ferrovi\xc3\xa0ria._NEWLINE_La construcci\xc3\xb3 de canals navegables permet\xc3\xa9 al segle XIX servir com a via d\'acc\xc3\xa9s a les zones a\xc3\xafllades, mantenint-les per aquest mitj\xc3\xa0, comunicades amb la resta del m\xc3\xb3n. El 1825, el Canal d\'Erie, amb 584\xc2\xa0km de llarg i 82 rescloses, s\'obria connectant aix\xc3\xad les zones poblades del Nord-est dels Estats Units amb els Grans Llacs. Els colons feien servir els canals per accedir a les noves regions a les que obrien la comunicaci\xc3\xb3. El canal d\'Erie, igual que molts altres, era un instrument per a l\'assimilaci\xc3\xb3 de les difer\xc3\xa8ncies en els preus entre els diferents mercats Americans. Els canals van causar una converg\xc3\xa8ncia dels preus entre les diferents regions, degut a la reducci\xc3\xb3 dels costs de transport, que permetia als Americans enviar c\xc3\xa0rregues i comprar b\xc3\xa9ns a majors dist\xc3\xa0ncies i menors preus que amb anterioritat. A alguns estats com a Ohio es van construir molts kil\xc3\xb2metres de canals. En el cas d\'Indiana, ja es disposava de canals en servei durant d\xc3\xa8cades, mentre que al canal d\'Illinois i Michigan s\'abord\xc3\xa0 el projecte de connectar els Grans Llacs amb el riu Mississip\xc3\xad fins que fou substitu\xc3\xaft per una via canalitzada a un riu._NEWLINE_Tres grans obres de canalitzaci\xc3\xb3 foren completades al segle XIX al que avui forma part del Canad\xc3\xa0. El primer fou el Canal de Welland, que obria el 1829 el tr\xc3\xa0fic entre el Llac Ontario i el Llac Erie, sortejant les Cascades del Ni\xc3\xa0gara i el Canal de Lachine (1825) que permetia als vaixells prescindir del pas pels dif\xc3\xadcils r\xc3\xa0pids del Riu Sant Lloren\xc3\xa7 a Montreal. El Canal Rideau, completat el 1832, que connecta Ottawa, mitjan\xc3\xa7ant el Riu Ottawa fins a Kingston mitjan\xc3\xa7ant el Llac Ontario. El Canal Rideau fou constru\xc3\xaft com a resultat de les necessitats log\xc3\xadstiques a la Guerra de 1812, permetent la comunicaci\xc3\xb3 militar entre les col\xc3\xb2nies Brit\xc3\xa0niques (del Baix Canad\xc3\xa0) i el Baix Canad\xc3\xa0, com a via alternativa al Riu Sant Lloren\xc3\xa7, que era susceptible de ser blocat pels Estats Units.\n_START_SECTION_\nFran\xc3\xa7a\n_START_PARAGRAPH_\nA Fran\xc3\xa7a, l\'afany de connectar tots els sistemes navegables dels rius\xe2\x80\x94Rin, Roine, Saona i Sena\xe2\x80\x94 i la Mar del Nord s\'acceler\xc3\xa0 el 1879, amb l\'establiment de la Norma de Freycinet, que especificava les mesures m\xc3\xadnimes de les rescloses, doblant aix\xc3\xad el tr\xc3\xa0fic a les primeres d\xc3\xa8cades del segle XX.\n_START_SECTION_\nJap\xc3\xb3\n_START_PARAGRAPH_\nAl segle XIX, es constru\xc3\xafren un nombre considerable de canals al Jap\xc3\xb3, incloent-hi el Canal de Biwako i el Canal de Tone. Aquestos canals es dugueren a terme amb l\'ajuda d\'enginyers dels Pa\xc3\xafsos Baixos i d\'altres pa\xc3\xafsos.\n_START_SECTION_\nCanals mar\xc3\xadtims\n_START_PARAGRAPH_\nAlguns canals mar\xc3\xadtims notables tamb\xc3\xa9 es completaren en aquest per\xc3\xadode, des del Canal de Suez (1869) i el Canal de Kiel (1897), que servia de mitj\xc3\xa0 per al transport de moltes vegades m\xc3\xa9s c\xc3\xa0rrega que la resta de canals. Fins a la consideraci\xc3\xb3, del Canal de Panam\xc3\xa0, la construcci\xc3\xb3 del qual s\'iniciava a 1880, encara que no s\'obriria fins al 1914._NEWLINE_El de Panam\xc3\xa0, entre els oceans Atl\xc3\xa0ntic i Pac\xc3\xadfic; i el de Suez, entre els mars Mediterrani i Roig, que actualment s\xc3\xb3n els m\xc3\xa9s importants del m\xc3\xb3n i constitueixen infraestructures de vital import\xc3\xa0ncia pel que fa al comer\xc3\xa7 mar\xc3\xadtim.\n_START_SECTION_\nUsos moderns\n_START_PARAGRAPH_\nEls grans canals com el Canal de Panam\xc3\xa0 i el Canal de Suez continuen operant en l\'\xc3\xa0mbit del transport de c\xc3\xa0rrega, de la mateixa manera que ho fan els canals Europeus. Degut a la globalitzaci\xc3\xb3, els grans canals s\xc3\xb3n una part important de la xarxa mundial de transports, donant com a resultat la necessitat d\'ampliacions com la del projecte d\'expansi\xc3\xb3 del Canal de Panam\xc3\xa0._NEWLINE_Aix\xc3\xb2 no obstant, alguns dels primers canals per a l\'\xc3\xbas industrial s\'han anat abandonant i nom\xc3\xa9s es fan servir per a l\'\xc3\xbas d\'aigua en altres activitat o fins i tot s\'han reconvertit a vies de ferrocarril, com per exemple el Canal de Croydon._NEWLINE_Un moviment que comen\xc3\xa7ava a Gran Bretanya i a Fran\xc3\xa7a fou l\'\xc3\xbas de canals industrials per a fer creuers de plaer, que ha portat a la rehabilitaci\xc3\xb3 d\'alguns trams dels canals hist\xc3\xb2rics. En alguns casos, canals abandonats com el de Kennet i Avon han estat restaurats i ara els fan servir els noliejadors de creuers de plaer. A Anglaterra, tamb\xc3\xa9 s\'ha est\xc3\xa8s la pr\xc3\xa0ctica de l\'habitatge als canals, fent servir cases a la vora d\'aquestos._NEWLINE_El canal Sena-Nord d\'Europa s\'est\xc3\xa0 desenvolupant en l\'actualitat com a l\'art\xc3\xa8ria principal del transport a l\'eix Fran\xc3\xa7a-B\xc3\xa8lgica-Alemanya-Pa\xc3\xafsos Baixos.\n_START_SECTION_\nCanals de navegaci\xc3\xb3 interior\n_START_PARAGRAPH_\nEls canals navegables van precedir sovint la construcci\xc3\xb3 de les vies de ferrocarril com a mitj\xc3\xa0 de transport de mercaderies durant la Revoluci\xc3\xb3 Industrial. A Europa, una xarxa molt densa es va construir als segles XVII i XVIII, una operaci\xc3\xb3 que anava junt amb la canalitzaci\xc3\xb3 de molts rius. Al Regne Unit, aquesta xarxa de narrow boat canals va esdevenir obsoleta poc despr\xc3\xa9s de l\'adveniment del ferrocarril. A la resta d\'Europa, sobretot a Alemanya, B\xc3\xa8lgica, Fran\xc3\xa7a i als Pa\xc3\xafsos Baixos la xarxa es va eixamplar i modernitzar a la segona meitat del segle passat._NEWLINE_Avui en dia, la navegaci\xc3\xb3 interior es veu cada dia m\xc3\xa9s com a una alternativa ecol\xc3\xb2gica a la congesti\xc3\xb3 de les carreteres. Al 12 de juny 1992, la CEMT va proposar una nova classificaci\xc3\xb3 que defineix la capacitat i les dimensions de set categories de vies navegables interiors. \xc3\x89s m\xc3\xa9s coneguda amb el nom classificaci\xc3\xb3 CEMT.'